BCH แรลลี่ 4 วัน! บวกต่อ 3% เก็งงบ Q3 นิวไฮ “ตรวจ – รักษาโควิด” หนุน
BCH แรลลี่ 4 วัน! บวกต่อ 3% โบรกฯ มองกำไรไตรมาส 3 ทำสถิติสูงสุดใหม่ เหตุหนุนจากตรวจและรักษา COVID-19 รวมถึงรายได้จากการให้บริการฉีดวัคซีนทางเลือก ช่วยผลักดันผลงานครึ่งปีหลังโตแกร่ง
19 ก.ค. 2564

ผู้สื่อข่าวรายงานว่าวันนี้ (19 ก.ค. 2564) ราคาหุ้นบริษัท บางกอก เชน ฮอสปิทอล จำกัด (มหาชน) หรือ BCH ณ เวลา 11.22 น. อยู่ที่ระดับ 26 บาท เพิ่มขึ้น 0.75 บาท หรือ 2.97% โดยทำจุดสูงสุดที่ 26.50บาท และทำจุดต่ำสุดที่ 25.00 บาท ด้วยมูลค่าการซื้อขาย 494.18 ล้านบาท

บริษัทหลักทรัพย์ คันทรี่กรุ๊ป จำกัด (มหาชน) ระบุในบทวิเคราะห์ (19 ก.ค. 2564) ประเมินว่าผลประกอบการไตรมาส 2/2564 ทำสถิติสูงสุดใหม่ที่ 740 ล้านบาท เพิ่มขึ้น 166% จากงวดเดียวกันของปีก่อน และเพิ่มขึ้น 129% จากไตรมาสก่อน
ขณะเดียวกันยังคงคาดผลประกอบการไตรมาส 3/2564 จะทำสถิติสูงสุดใหม่และเป็นจุดสูงสุดของปี โดยทางฝ่ายวิจัยคาดในครึ่งหลังของปี 2564 จะเติบโตเมื่อเทียบกับช่วงเดียวกันของช่วงครึ่งปีหลังของปี 2563 หนุนจากรายได้จากการตรวจและรักษา COVID-19 รวมถึงรายได้จากการให้บริการฉีดวัคซีนทางเลือก
ทั้งนี้คาดสัดส่วนรายได้ที่เกี่ยวข้องกับ COVID-19 เพิ่มเป็น 64% ของรายได้รวมในปี 2564 จาก 10% ในปี 2563 โดยทางฝ่ายวิจัยตั้งสมมติฐานให้ BCH บริการฉีดวัคซีนทางเลือก 4 แสนโดสในปี 2565 พร้อมประเมินกำไรส่วนเพิ่มจากการให้บริการฉีดวัคซีนทุกๆ 1 ล้านโดสที่ 400 ล้านบาทหรือ 25% ของประมาณการในปี 2565
อย่างไรก็ตามยังคงแนะนำ “ถือ” ที่ราคาเป้าหมาย 28 บาท ปรับขึ้น 33% จากเดิม 21 บาท อิง 33 เท่าค่า PE ครึ่งปีแรกของปี 2565